সারা বিশ্বের মানুষ এখন দিন গুনছে। কারণ সামনেই বিশ্বকাপ। আর বাঙালির ফুটবল জ্বর নতুন নয়। কোমর বেঁধে যেমন ইস্টবেঙ্গল না মোহনবাগান— এই নিয়ে অবিরত তর্ক করে যেতে পারে, বিশ্বকাপের সময়েও বেশ কয়েকটি দলে ভাগ হয়ে যায় বাঙালি। তার অন্যতম দু’টি হল ব্রাজিল ও আর্জেন্তিনা। বিশ্বকাপ জ্বরে ভুগছেন অভিনেত্রী ঊষসী চক্রবর্তীও।

এই বিষয়ে অন্যান্য খবর

বিশ্বকাপে তাঁর ফেভারিট কে, জানালেন সৌরভ! খুশি বাঙালি সমর্থকরা


বাংলার মহিলা ফুটবলার কুসুমিতা দাসের ছবি ‘কুসুমিতার গপ্পো’-তে (২০১৭) মূল চরিত্রে অভিনয় করেছিলেন ঊষসী। সেই ‘কুসুমিতা’-ই ফুটবল প্রীতির গল্প ভাগ করে নিলেন এবেলা.ইন-এর সঙ্গে। 
ছোটবেলা থেকেই ফুটবলের প্রতি বিশেষ আগ্রহ ছিল ঊষসীর। ক্রিকেট একটু আধটু দেখলেও ৯০ মিনিটের এই খেলা কখনওই মিস করতে চান না অভিনেত্রী। সেই ম্যাচ ইস্টবেঙ্গল-মোহনবাগানই হোক বা বিশ্বকাপ। তবে বিশ্বকাপের আশায় চার বছরের অপেক্ষা যেন ফুটবল-প্রেমীদের মধ্যে উত্তেজনা আরও চারগুণ বাড়িয়ে দেয়। এক্ষেত্রে ব্যতিক্রমী নন ঊষসীও। 
কোন দলকে সাপোর্ট করছেন জিজ্ঞাসা করতেই ঊষসী বলেন, বিশ্বকাপে সব সময়েই তাঁর প্রিয় ব্রাজিল। ফেসবুকের ট্রেন্ডি ভাষায় বলতে গেলে অভিনেত্রীর অভিব্যক্তি ছিল, ‘‘তুমি বললে বিশ্বকাপ। আমি শুনলাম ব্রাজিল’’-এর মতো। আর তাই এই আবেগী ব্রাজিল-ৃভক্ত ব্রাজিলের অরিজিনাল জার্সিও কিনে ফেলেছেন। 
তবে জার্সিতেই থামেননি ঊষসী। অভিনেত্রীর কথায়, ‘‘আমি ছোটবেলা থেকেই ফুটবল-প্রেমী। পাগলামিটা এখনও আছে। তাই বিশ্বকাপ দেখব বলে নতুন একটা টিভি কিনে ফেলেছি।’’ 
ব্রাজিলের হাতে ষষ্ঠ বারের জন্যও বিশ্বকাপ দেখতে চাইলেও, ‘ম্যান অফ দ্য ম্যাচ’ তিনি মনে করেন লিওনেল মেসিকে। রোনাল্ডো ও মেসির চিরাচরিত তুলনার কথা তুললেও, ঊষসী জানিয়ে দেন, ‘‘মেসির মধ্যে একটা ব্যাপার আছে।’’ আর তাতেই মুগ্ধ বাংলার এই অভিনেত্রী। তাই বিশ্বকাপের শেষ পর্যন্ত মাঠে হলুদ-সবুজ জার্সির রাজত্বের পাশাপাশি মেসির পায়ের জাদু দেখতে চান ঊষসী চক্রবর্তী। 
ফিফা ওয়ার্ল্ড কাপ ২০১৮-র শেষ বোঝাপড়াটা দক্ষিণ আমেরিকার দুই দেশের মধ্যেই দেখতে চান অভিনেত্রী। এই প্রসঙ্গে নিজের বন্ধুমহলেও বেশ চর্চা করেন অভিনেত্রী। কিন্তু সেই মহলে তিনি একাই ব্রাজিলের পক্ষে এবং বাকিরা আর্জেন্তিনা। তাই ব্রাজিল কাপ হারিয়ে ফেললে, সেই স্থানে আর্জেন্তিনাকেই দেখতে চান ঊষসী। 
বিশ্বের ময়দান নিয়ে কথা বলার পরে, ফুটবল-প্রেমী বাঙালির প্রশ্নপত্রে সবচেয়ে কমন প্রশ্নটা করা হয় ঊষসীকে— ইস্টবেঙ্গল না কি মোহনবাগান? সরাসরি উত্তর না দিলেও, হেসে জানিয়ে দেন, ‘‘আমি তো বাঙাল। তাই...!’’